‘ดิเอราวัณ’มองกำไรสดใสยาว4ปี
รายได้โต-ขายทรัพย์สินทุกปี ปีนี้เปิด2รร.ตั้งกองทุนพันล้าน
7 มี.ค. 2555

รายได้โต-ขายทรัพย์สินทุกปี ปีนี้เปิด2รร.ตั้งกองทุนพันล้าน
ดิ เอราวัณฯ มองธุรกิจโรงแรม 3-4 ดาวสดใส ตั้งเป้ารายได้ 4 ปี โตปีละ 17% ปีนี้ขายโรงแรมต่างจังหวัดตั้งกองทุนอสังหาริมทรัพย์ 1,000 ล้านบาท
นางกมลวรรณ วิปุลากร กรรมการผู้จัดการ บริษัท ดิ เอราวัณ กรุ๊ป (ERW) ให้ข้อมูลกับนักลงทุนว่า แนวโน้มธุรกิจโรงแรมสดใสนับตั้งแต่ปีนี้เป็นต้นไปจนถึงปี 2558 โดยการท่องเที่ยวแห่งประเทศไทยคาดว่าจำนวนนักท่องเที่ยวในประเทศจะเพิ่มขึ้นจาก 18.8 ล้านคน ในปัจจุบันเป็น 30 ล้านคน ดังนั้นบริษัทจึงจะขยายโรงแรมเพิ่มเป็น17 แห่ง ในปี 2558 จากปัจจุบัน 14 แห่ง
สำหรับปีนี้ ในช่วงปลายปีบริษัทจะเปิดโรงแรมใหม่เพิ่มอีกสองแห่งที่สยาม ทั้งโรงแรมเมอร์เคียวและไอบิส สยาม โดยคาดว่าจะมีนักท่องเที่ยวเข้ามา 20.5 ล้านคน 
ทั้งนี้ โรงแรมใหม่จะเน้นโรงแรมระดับ 3 ดาวและ 4 ดาว ที่คาดว่าจะได้รับความนิยมสูงจากนักท่องเที่ยวกลุ่มริช หรือรัสเซีย อินเดีย และจีนที่เป็นกลุ่มเศรษฐกิจเติบโตสูง 
“ตามแผนธุรกิจของเราใน 4 ปีข้างหน้า จะทำให้รายได้ของบริษัท 50% มาจากโรงแรมระดับ 5 ดาวในกรุงเทพมหานคร (กทม.) จากปัจจุบันประมาณ 60-65% และคาดว่ารายได้รวมจะเติบโตปีละ 17% กำไรก่อนหักดอกเบี้ย ภาษี และค่าเสื่อมราคา (อีบิตดา) จะเติบโตปีละ 20% ในอัตราการเข้าพัก 80% และทุกปีจะต้องมีรายได้จากการขายสินทรัพย์เข้ากองทุนอสังหาริมทรัพย์ และลดสัดส่วนหนี้สินต่อทุน 2.2 เท่าให้เหลือ 1.4 เท่า และเหลือ 1.7 เท่าปีนี้” นางกมลวรรณ กล่าว
ปี 2555 บริษัทตั้งเป้ารายได้รวมเป็น 4,400 ล้านบาทเพิ่มขึ้น 18% จากปี 2554 เป็นรายได้จากธุรกิจโรงแรม 4,200 ล้านบาท จากปี 2554 ที่มีรายได้ 3,500 ล้านบาท ที่เหลือเป็นรายได้ธุรกิจอาหารและเครื่องดื่ม 
นางกมลวรรณ กล่าวว่า ในปีนี้ประมาณไตรมาส 3 บริษัทจะประกาศขายโรงแรมต่างจังหวัดเข้ากองทุนอสังหาริมทรัพย์มูลค่าประมาณ 1,000 ล้านบาท เทียบปีก่อนที่ขายอาคารเพลินจิตทาวเวอร์ มูลค่า 664 ล้านบาท เข้ากองทุนอสังหาริมทรัพย์
บริษัทมีแผนขยายโรงแรมไอบิส โรงแรมระดับ 3 ดาวมาตั้งแต่ปี 2551 จนถึงปี 2554 มีทั้งหมด 7 แห่ง ล่าสุดได้เปิดโรงแรมไอบิสแห่งที่ 8 ที่หัวหิน เมื่อเดือน ม.ค. 2555 ที่ผ่านมา และคาดว่าจะเปิดอีก 1 แห่งที่ จ.กระบี่ โดยเริ่มก่อสร้างปีนี้ คาดว่าจะแล้วเสร็จปี 2556 โดยงบลงทุนสร้างโรงแรมแห่งนี้ที่ตั้งไว้ตั้งแต่ปี 2551 คือ 5,000 ล้านบาท
ผลจากสถานการณ์น้ำท่วมเมื่อไตรมาส 4 ปี 2554 ทำให้บริษัทขาดทุนสุทธิ 101 ล้านบาท เทียบไตรมาส 4 ปี 2553 ที่ขาดทุนสุทธิเพียง 44 ล้านบาท ส่งผลให้กำไรจากการดำเนินงานทั้งปี 2554 ขาดทุนสุทธิ แต่กำไรพิเศษจากการขายอาคารเพลินจิตทาวเวอร์ทำให้มีกำไรสุทธิ 491 ล้านบาท
นางกมลวรรณ กล่าวว่า ปีนี้ผลการดำเนินงานของบริษัทจะมีกำไรสุทธิอย่างแน่นอนตามสถานการณ์การท่องเที่ยวที่ฟื้นตัว โดยน้ำท่วมได้ทำให้นักท่องเที่ยวลดลงหนัก แค่เดือน พ.ย.เดือนเดียว 18% และดีขึ้นในเดือน ธ.ค. ที่ลดลงเพียง 2% และสองเดือนแรกปีนี้นักท่องเที่ยวมีการเพิ่มขึ้นอย่างชัดเจน ส่งผลให้โรงแรมในเครือบริษัทมีอัตราการเข้าพักเฉลี่ย 80% จากปีที่แล้ว 76%